河伯小史白事歌
作者：周紫芝
朝代：宋

paragraphs: 馮夷宮中地無土，五更排衙朝擊鼓。
大官擁旆呵馬歸，小史白事當前語。
自言賦命頗奇窮，一生自足風波苦。
船須把纜始敢放，霧可藏身亦時吐。
防危慮患豈不至，往往不知遭網罟。
河神笑謂小史言，禍福不計愚與姦。
恢恢天網自不失，瑣瑣爾曹何足論。
小史速退卷舌走，顧視儔列圖前奔。